එම පෙත්සම් අභියාචනාධිකරණය හමුවේ ගොනුකර තිබුණේ මාතර රාහුල විද්‍යාලයේ පළමු ශ්‍රේණියට 2015 වසර සඳහා සිය දරුවන් ඇතුළු කර ගැනීමට නොහැකි වූ පියවරුන් දෙදෙනෙකු විසින්.පාසලකට දරුවන් ඇතුළත් කර ගැනීමේ ගෘහ මූලික පදනම යටතේ තමන් පදිංචි නිවසේ සිට ආසන්නම පාසල මාතර රාහුල විද්‍යාලය වුව ද තම දරුවන් ඊට ඇතුළත් කර නොගත් බවට ඔවුන් පෙත්සමෙන් දක්වා තිබෙනවා.මාතර රාහුල විද්‍යාලයේ විදුහල්පතිවරයා, අධ්‍යාපන අමාත්‍යාංශයේ ලේකම්වරයා, ජාතික පාසල් අධ්‍යක්ෂවරයා, ශ්‍රී ලංකා මානව හිමිකම් කොමිසමේ සභාපතිවරයා ඇතුළු 13 දෙනෙකු පෙත්සමෙන් වග උත්තරකරුවන් ලෙස නම් කර තිබුණා.පාසල්වලට ළමයින් ඇතුළත් කර ගැනීමේදී දුරමැනීම සඳහා මිනින්දෝරු දෙපාර්තමේන්තුව මගින් නිකුත් කරන මුද්‍රිත සිතියම් භාවිතා කෙරෙනවා.එහෙත්, පෙත්සම්කරුවන් පෙන්වා දෙන්නේ දැනට කවකටු හෙවත් බෙදුම් කටු යොදා ගෙන පාසල විසින් සිදුකරන මැනුම් ක්‍රමය හේතුවෙන් දුර පිළිබඳ ගැටලූ මතුවී ඇති බවයි.එහෙත් මිනින්දෝරු දෙපාර්තමේන්තුවම නිකුත් කරන ජී.පී.එස් තාක්ෂණය මගින් ලබා ගන්නා සිතියම මගින් කුඩා දුර ප්‍රමාණ නිවැරදිව පෙන්නුම් කර ඇති බව පෙත්සම්කරුවන් අධිකරණයට පෙන්වා දී තිබෙනවා.